Nõude loovutamise kohustuse panemine ostjale kui liisinguandjale on oluline eelkõige juhul, kui liisingueseme tagasiostuhind sisaldab lisaks liisingumaksetele ka liisinguvõtja poolt tasumata intresse, viiviseid ja muid liisinguandjal tekkivaid kulusid ning kahjusid. Olukorras, kus müüja kannab tagasiostukohustuse võtmise kaudu sisuliselt liisinguvõtja poolt nõuete täitmata jätmise riisikot on müüjale tähtis, et peale tagasiostukohustuse täitmist oleks võimalik (näiteks liisinguvõtja kohustuse täitmist tagavate käenduste olemasolul) nõuda liisingulepingu täitmata jätmisest tulenevate maksete, leppetrahvide ning muude kulutuste ja kahjude hüvitamist liisinguvõtjalt või kolmandatelt nõuete täitmist tagavatelt isikutelt. Selleks tuleb tagasiostukohustuse võtmisel reguleerida ka liisinguvõtja vastu suunatud nõuete loovutamise tingimused, mis annaksid müüjale õiguse ja võimaluse nõuda kohustuste täitmist liisinguvõtjalt.